  Виталий Пронин 24-тӥ апреле Кун Кенешлэн сессияз Удмуртилэн Тӧроез Александр Бречалов йылпумъянъёс лэсьтӥз элькун Правительстволэн 2017-тӥ арын ужамезлы. А. Бречалов: Тыршиськом, одӥг адямилэн но вазиськонэз кылымтэ-адӟымтэ улсы медаз кыльы шуыса..Дунъет - выль командалы Йылпумъянъёс лэсьтонэ ӧтемын вал министерствоослэн но ведомствоослэн, городъёслэн но ёросъёслэн кивалтӥсьёссы, ветеранъёс, шаерысьтымы дано адямиос, общественной огазеяськонъёслэн ёзчиоссы. Вань ӧтем куноос мед тэрозы шуыса, сессилэн таиз люкетэз ортчиз «Металлург» культурая дворецын. Отысь зал быдэс тырмиз.- Россилэн Президентэз В. Путин Федеральной Собранилы вазиськоназ шуиз: кыӵе, кудпала туннэ вамыш лэсьтом, со бордысь потоз азьланьын ог дасо аръёс ӵоже улон-вылонмы, - веранзэ мытӥз Тӧро. - Та кылъёс юн герӟаськемын Удмуртиен но. Туннэ бордысь потоз ӵуказе улонмы.Таиз отчёт огшоры гинэ йылпумъянъёс ӧй вал - выль командалы дунъет сётон луиз. Угось ӵапак ар талэсь азьло элькун кивалтэт быдэсак воштӥськиз.Тырсиьконъёс, сюрес... А. Бречалов, ужаны кутскыкуз, 3 ужпумъёсты нимысьтыз пусйиз: кун долгез пичиятоно, сюресъёсты волятоно но калыкен огкылысь луоно.- Ортчем ар возьматӥз: кивалтэт но калык уртче ужало ке, троссэ ужпумъёсты быдэстыны луэ, - вераз Тӧро. - Тыршиськом, одӥг адямилэн но вазиськонэз кылымтэ-адӟымтэ улсы медаз кыльы шуыса. Озьы ар ӵоже 12 сюрслэсь ятыр гожтэтъёс вуизы, социальной сетьёс пыр туэ гинэ 2 но ӝыны сюрс мурт вазиськиз ни. Со вазиськонъёс герӟаськымтэ коньдонлэн ӧвӧлэныз, троссэ тырмымтэосты палэнтыны мылкыд гинэ кулэ. Кылсярысь, сюрес тымиськемын шунам лымы вуэн, сое ӧръян вылысь ливнёвкаез гинэ сузяно...Ар талэсь азьло элькунмылэн банкъёс азьын 48 миллиард 973 миллион тыриськонъёсыз люкаськемын, эшшо 3 миллиард 667 миллион манет пунэмаськыны чакламын на вал. Выль Правительство та лыдпусъёсты кулэстон борды гижысь-пиньысь басьтӥськиз. Выль пунэмаськонъёс ӧз луэ ни. Тыриськонъёс ар ӵоже кӧнялы ке кулэсмизы. Ар пумозь соосты 47 миллиард 23 миллионозь уськытыны чакламын.- Со герӟаськемын ӧвӧл Бречаловлэн Тӧро луэменыз, - вераз Александр Владимирович. - Правительстволы кусыпъёс тупатоно вал Россиысь кивалтэтэн, огкыл шедьтоно банкъёсын. 12,8 процентэн басьтэм тыриськонъёсты уськытыны быгатӥм 8,1 процентозь. Тросгес субсидиос вуизы Москваысь: 2016-тӥ арын 11 миллиард 357 миллион манет басьтэмын вал, кылем арын - 15 миллиард 167 миллион манет...Удмуртия пыре вал тужгес урод сюресъёсын улосъёс пӧлы. Но со дыре ик 800 миллион манет берыктэмын Россие: дыраз кутыны ӧм быгатэ. Али югдур воштӥськыны кутскиз. Сюрес фондлэн коньдонэз табере казначейство пыр потэ - одӥг манет но ышыны кулэ ӧвӧл. «Кышкыт луисьтэм сюресъёс» программае валаса пыриськеммы понна ушъя Москва но. Куронъёслы тупась сюресъёсмы 36 процент гинэ вал, ар куспын та лыдпусэз 46 процентозь вуттӥм. Туэ ар сюресъёслэн аренызы ялэмын, фондлэн бюджетэз кылем арынлэсь 320 миллион манетлы тросгес луиз ни - 6 миллиард 696 миллион манет висъяны учкемын. Тазалык, спорт, гурт удыс... Улонэ пыӵаны кутскизы «Инвестициос - Удмуртие» но «Лэсьтэмын Удмуртиын» брендъёс. Соослы луыса но элькунамы тросгес инвестициос кыскемын. Асьмелэсь вузъёсмес тодыны кутскизы палэнын улӥсьёс но. Промышленной предприятиосмы 533 миллиард манет тыр вузъёс поттӥзы, 2016-тӥ арен ӵошатыса, 1 процентлы тросгес. Туэ вуз поттонэз 566 миллиард манетозь йылтыны чакламын ни. Ар кутсконысен бюджетэ 8 процентлы уногес выт люкаськиз, кылем арын та вакытэн ӵошатыса.А. Бречалов котькуд удыс вылэ нимысьтыз дугдылӥз. Ваньмаз ик - дышетон-а со, спорт-а яке тазалыкез утён-а - пусйымонэз вань. Зэм, тазалыкез утён удыс одӥгез «пӧськымы» луэ на. Но туэ ар пумозь тыро-пыдо радъяно поликлиникаослэсь ужамзэс - ӵапак нырысетӥ юрттэт сётон удысын ӵемысь валамтэос кылдо. Но одӥгез валтӥсез вамыш лэсьтэмын: та удысын оптимизация дугдытэмын.Люкаськемъёс нимысьтыз кичабонъёсын пумитазы А. Бречаловлэсь гурт спортсменъёслэн тол но гужем шудонъёссы пумысен верамзэ. Тӧро шуиз:- Куд-огезлэн верамез потэ: бюджетын коньдон ӧвӧл дыръя, оло, та шудонъёстэк но ярасал. Нош мон талы пумит! Удмуртиын кадь гурт шудонъёс быдэс Россиын ӧвӧл ни, асьмелэн со данъяськонмы!Гуртоос сярысь А. Бречалов трос шуныт кылъёс вераз: соос, нокыӵе шуг-секытъёс шоры учкытэк, азинско. Кылем арын йӧл кысконъя Татарстанлэсь но Краснодар улослэсь гинэ кылим.- Но таин ӵош йӧллы дунъёс кылем ар пумысен синыны кутскизы, - верамын вал докладын. - Югдур быдэс Россиын одӥг кадь. Кызьы югдурез тупатоно - амалъёс утчаськом. Нимысьтыз кылдытэм группа али ужа йӧл кысконэз азинтонъя концепция бордын.Кивалтӥсьёслэн лыдзы кулэсмоз А. Бречалов нимысьтыз дугдӥз матысь 2 ар ӵоже быдэстоно ужпумъёс вылэ. Палэнысь юрттэт возьмаса улонэз ӧвӧл, соин ик коньдон поттыны дышетсконо ас кужымен, шуиз со. Кызьы коньдонэз шыръяно, кытысь сое поттоно - куд-ог амалъёсты ӵектӥз. Нырысетӥез - кун но муниципал служащийёслэсь лыдзэс 30 процентлы кулэстоно. Кыкетӥез - уже кутӥськымтэ кун ваньбурез луэмезъя вузано. Нош та чотын поттэм уксёез туж валаса, пайдаен кутоно.1 но ӝыны час пала кыстӥськем ужрад пыр горд гожен одӥг мылкыд ортчиз: ваньмыз лэсьтӥське калыклэсь улон-вылонзэ ӟечгес карон понна. Оскон вань, 2018-тӥ арын тросгес лэсьтыны быгатом шуыса.Элина КумачёваТуспуктэм: udmurt.ru  